  Юлия Ильмурзина Ростех Кун корпорацилэн кивалтӥсез, Россиысь машина лэсьтӥсьёслэн огазеяськонзылэн тӧроез Сергей Чемезов Удмуртиын ортчоно «Инженеры будущего» форуме пыриськисьёслы вазиськон ыстӥз. 29-тӥ инвожое со сярысь ивортэ элькун тӧролэн, но кивалтэтлэн пресс-службазы. «Кунмылэн промышленностезлы туннэ туж кулэ визьмо, выль технологиос малпаны, пӧртэм удысъёсъя туала предприятиосын выльзэ кылдытыны но уже пыӵатыны быгатӥсь ӧнерчиос. Эн вунэтэ, тӥ — Россиысь инновационной промышленностьлэн вуоно кивалтӥсьёсыз. Оскисько, тӥ ваньзэ быгатоды», — Сергей Чемезовлэсь верам кылъёссэ ивортэ пресс-служба. Со озьы ик Удмуртиез «промышленностья бадӟым луонлыкъёсын улосвыл» шуыса нимаз. Тодэ вайытом, «Инженеры будущего» форум элькунын 8-тӥ пӧсьтолэзе кутскоз. Ужрад 10 нунал кыстӥськоз. Со дыр ӵоже егит ӧнерчиос, тодосчиос, студентъёс но аспирантъёс спортъя «Чекерил» огъетын палаткаослэсь лагерьын улозы, азинлыко предприятиослэн кивалтӥсьёсынызы пумиськозы, мастер-классъёсы пыриськозы. Со сяна, та форумын ик егитъёс вакансиос сярысь тодыны но стажировка пумысен вераськыны быгатозы. Чакланъёсъя, форуме Россилэн 36 улосвылъёсысьтыз но 14 кунъёсысь 1 сюрс 500 пала адями пыриськоз. Тегъёс: Ужбергатон Промышленность Дышетон Ижкар егитъёс Удмуртия  